《应童子科欧阳文成觅诗漫以塞责》
宋代·曾丰

庐陵童子谓姓李，临川童子谓姓王。
二子读书选德殿，气吐虹蜺口翻浆。
六经诸子成串落，天子喜之移御床。
奏对首肯去目送，青衫黄牒恩异常。
江西得此二童子，后生气倍声名场。
前闻但有晏元献，今继者谁其欧阳。
身躯眇小胆气大，齿发幼艾言语苍。
况能大书开龙蛇，一字欲作千尺强。
明年试罢春昼长，低头拾官回未忙。
马蹄轻踏百草香，莺花助喜酒助狂。
长裾短刺倾侯王，早著归鞭荣故乡，
我其俟之螺水傍。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。